CELEX: 62006TN0076
Language: el
Date: 2006-02-24 00:00:00
Title: Υπόθεση T-76/06: Προσφυγή της  24ης Φεβρουαρίου 2006  — Plásticos Españoles (Aspla) κατά Επιτροπής

6.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/24
            
         Προσφυγή της 24ης Φεβρουαρίου 2006 — Plásticos Españoles (Aspla) κατά Επιτροπής
   (Υπόθεση T-76/06)
   (2006/C 108/45)
   Γλώσσα διαδικασίας: η ισπανική
   Διάδικοι
   
      Προσφεύγουσα: Plásticos Españoles, S.A. (Aspla) (Torrelavega, Ισπανία) (εκπρόσωποι: E. Garayar και A. García Castillo, abogados)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               Να κριθεί παραδεκτή η παρούσα προσφυγή ακυρώσεως.
            
         
               —
            
            
               Να κηρυχθεί άκυρη η απόφαση C(2005) 4634 τελικό, της 30ής Νοεμβρίου 2005, επί της υποθέσεως COMP/F/38.354 — Βιομηχανικοί σάκοι, επικουρικώς, να μειωθεί σημαντικά το ποσό του προστίμου που επιβλήθηκε στην Plásticos Españoles, S.A.
            
         
               —
            
            
               Να καταδικαστεί η Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφυγή έχει ως αντικείμενο την ακύρωση της αποφάσεως της Επιτροπής C(2005) 4634 τελικό της 30ής Νοεμβρίου 2005 επί της υποθέσεως COMP/F/38.354 — Βιομηχανικοί σάκοι. Με την προσβαλλομένη απόφαση η Επιτροπή έκρινε ότι η προσφεύγουσα, μεταξύ άλλων επιχειρήσεων, παρέβη το άρθρο 81 ΕΚ, συμμετέχοντας, κατά την περίοδο 1991-2002, σε συμφωνίες και εναρμονισμένες πρακτικές στον τομέα των πλαστικών βιομηχανικών σάκων στη Γερμανία, το Βέλγιο, τις Κάτω Χώρες, το Λουξεμβούργο, την Ισπανία και τη Γαλλία. Λόγω των παραβάσεων αυτών, η Επιτροπή επέβαλε πρόστιμο στην προσφεύγουσα ως υπεύθυνη αλληλεγγύως και εις ολόκληρον με την εταιρία Armando Álvarez, S.A.
   Προς στήριξη των ισχυρισμών της, η προσφεύγουσα προβάλλει τους κάτωθι λόγους ακυρώσεως:
   
               —
            
            
               Εσφαλμένη εκτίμηση εκ μέρους της Επιτροπής των πραγματικών περιστατικών σε σχέση με την έκταση της συμπεριφοράς της προσφεύγουσας, το εύρος των θιγόμενων αγορών του προϊόντος και των αγορών ανά γεωγραφική ζώνη, καθώς και των ποσοστών της αγοράς που χρησιμοποιήθηκαν ως βάση για τον υπολογισμό του προστίμου.
            
         
               —
            
            
               Παράβαση του άρθρου 81 ΕΚ, παράγραφος 1, και της αρχής της ασφάλειας δικαίου, λόγω εσφαλμένου χαρακτηρισμού της παραβάσεως ως «ενιαίας και συνεχιζόμενης» και λόγω εσφαλμένου καθορισμού της ευθύνης που υπέχουν οι εταιρίες στις οποίες επιβλήθηκαν οι κυρώσεις.
            
         
               —
            
            
               Επικουρικώς, παράβαση του άρθρου 81, παράγραφος 1, και παραβίαση των αρχών της ασφάλειας δικαίου και της ίσης μεταχειρίσεως, λόγω εσφαλμένου χαρακτηρισμού της παραβάσεως ως «ενιαίας και συνεχιζόμενης» όσον αφορά την προσφεύγουσα, λόγω του εσφαλμένου προσδιορισμού της ατομικής ευθύνης που υπέχει και λόγω της δυσμενούς διακρίσεως εις βάρος της προσφεύγουσας έναντι της εταιρίας Stempher B.V., η οποία, κατά την Επιτροπή, συμμετείχε επίσης στην εν λόγω παράβαση.
            
         
               —
            
            
               Παράβαση του άρθρου 15, παράγραφος 2, του κανονισμού 17/1962 (1) και των οδηγιών περί υπολογισμού των προστίμων λόγω προδήλου σφάλματος κατά τον υπολογισμό του επιβληθέντος στην προσφεύγουσα προστίμου και πρόδηλη παραβίαση των αρχών της ίσης μεταχειρίσεως και της αναλογικότητας κατά τον υπολογισμό του ποσού τους.
            
         
      (1)  ΕΟΚ Συμβούλιο: Κανονισμός αριθ. 17: Πρώτος κανονισμός εφαρμογής των άρθρων 85 και 86 της συνθήκης (Ελλ. ειδ. έκδ. 08/001, σ. 25)